Document ID: 32003R1669

Komisijos reglamentas (EB) Nr. 1669/2003
2003 m. rugsėjo 1 d.
įgyvendinantis Tarybos reglamentą (EB, Euratomas) Nr. 58/97 dėl duomenų, teiktinų rengiant verslo struktūros statistiką, serijų ir iš dalies keičiantis Komisijos reglamentą (EB) Nr. 2701/98 dėl duomenų, teiktinų rengiant verslo struktūros statistiką, serijų
EUROPOS BEDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos reglamentą (EB, Euratomas) Nr. 58/97 dėl verslo struktūros statistikos [1] su paskutiniais pakeitimais, padarytais Reglamentu (EB) Nr. 1668/2003 [2], ir ypač į jo 12 straipsnio ii, v ir vii punktus,
kadangi:
(1) Tarybos reglamentas (EB, Euratomas) Nr. 58/97 nustatė bendrą Bendrijos statistinių duomenų apie bankininkystės ir pensijų fondų sektoriaus Bendrijoje struktūrą, veiklos rūšis, konkurencingumą ir veiklos rezultatus rengimo sistemą.
(2) Komisijos reglamente (EB) Nr. 2701/98 [3] su pakeitimais, padarytais Reglamentu (EB) Nr. 1614/2002 [4], yra išvardytos duomenų, kurie turi būti perduoti įgyvendinant Reglamentą (EB, Euratomas) Nr. 58/97, serijos. Kalbant apie Reglamento (EB, Euratomas) Nr. 58/97 pakeitimus, padarytus Europos Parlamento ir Tarybos reglamentu (EB) Nr. 2056/2002 [5], būtina nurodyti perduodamų duomenų serijas ir esamų serijų pakeitimus.
(3) Būtina nurodyti papildomų statistinių duomenų apie išlaidas aplinkos apsaugai rengimo periodiškumą. Būtina nustatyti pirmuosius ataskaitinius metus, už kuriuos bus rengiami Reglamento (EB, Euratomas) Nr. 2056/2002 3 straipsnyje išvardyti rezultatai. Būtina apibrėžti tų rezultatų suskirstymą pateikiant statistinius duomenis apie išlaidas aplinkos apsaugai ir siekiant užtikrinti, kad valstybės narės teiktų palyginamus ir suderintus statistinius duomenis.
(4) Būtina nurodyti, kaip suskirstyti rezultatus teikiant statistinius duomenis apie kredito įstaigas ir pensijų fondus ir siekiant užtikrinti, kad valstybės narės teiktų palyginamus ir suderintus statistinius duomenis.
(5) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2701/98 priedas iš dalies keičiamas pagal šio reglamento I priedą.
2 straipsnis
Rezultatų suskirstymas ir rezultatų, susijusių su Reglamento (EB, Euratomas) Nr. 58/97 6 priedo 4 skirsnyje išvardytais rodikliais, rengimo, kaip nurodyta minėto reglamento 4, 8 ir 9 straipsniuose, pirmieji ataskaitiniai metai nurodomi šio reglamento II priede apibrėžtose duomenų serijose.
3 straipsnis
Rezultatų suskirstymas ir rezultatų, susijusių su Reglamento (EB, Euratomas) Nr. 58/97 7 priedo 4 skirsnyje išvardytais rodikliais, rengimo, kaip nurodyta minėto reglamento 4, 8 ir 9 straipsniuose, pirmieji ataskaitiniai metai nurodomi šio reglamento III priede apibrėžtose duomenų serijose.
4 straipsnis
Valstybės narės parengia šio reglamento 1 ir 2 straipsniuose nurodytas serijas 2001 ataskaitinių ir vėlesnių metų duomenims, susijusiems su Reglamento (EB, Euratomas) Nr. 58/97 2 priedo rodikliais 21 12 0 ir 21 14 0, o taip pat susijusiems su 6 priedo 4 skirsnyje išvardytais rodikliais.
Valstybės narės parengia šio reglamento 3 straipsnyje nurodytas duomenų serijas 2002 ataskaitinių ir vėlesnių metų duomenims, susijusiems su Reglamento (EB, Euratomas) Nr. 58/97 7 priedo 4 skirsnyje išvardytais rodikliais.
5 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugsėjo 1 d.

Labels: 4
19